[Paschalis Episcopus servus servorum Dei, charissimo filio Pontio Cluniacensi Abbati, ejusque successoribus, regulariter substituendis in perpetuum. Apostolicæ Sedis authoritate debitoque compellimur, pro universarum Ecclesiarum statu satagere, et earum maximè quieti, quo sedi eidem specialius adhærent, ac tanquam jure proprio subjectæ sunt, et ampliori religionis eminent gratia, auxiliante Domino providere. Eapropter petitionibus tuis, fili in Christo charissime Ponti, non immerito censuimus annuendum, ut Cluniacense Monasterium, cui Deo authore præsides, Apostolicæ sedis privilegio muniremus. Illas igitur possessiones, quæ tuæ prælationis tempore acquisitæ sunt, et ab Episcopis traditæ, vel per Episcopos confirmatæ, nos tibi tuisque successoribus, et per vos eidem Cluniacensi Monasterio confirmamus. In Normannia videlicet Ecclesiam SS. Cosmæ et Damiani, in Episcopatu Constantiensi. In Anglia Ecclesiam sanctæ Trinitatis de Lentona in Castro Nortingahant. In Episcopatu Bisuntino Monasterium de Altapetra, et Monasterium de Valleclusa. In Episcopatu Tolosano Monasterium sanctæ Columbæ. In Mindoniensi Ecclesiam sancti Martini de Negdal. In Auriensi Ecclesiam S. Vincentii de Palumbario. In Astoricensi Ecclesiam sancti Salvatoris de Valle-viridi. Præterea quæcumque prædia, quascumque possessiones in futurum concessione Pontificum, liberalitate Principum, vel oblatione fidelium, justè atque canonicè poteritis adipisci, firma vobis, vestrisque successoribus et illibata permaneant. Decernimus ergo, ut nulli omnino hominum liceat idem Monasterium temerè perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur, eorum, pro quorum sustentatione et gubernatione concessa sunt, usibus omnimodis profutura. Si qua igitur in futurum Ecclesiastica quælibet, sæcularisve persona hanc nostræ constitutionis paginam sciens, contra eam temerè venire tentaverit, secundò tertióve commonita, si non satisfactione congrua emendaverit, potestatis honorisque sui dignitate careat, et à sacratissimo corpore ac sanguine Dei, et Domini nostri Redemptoris aliena fiat, atque in extremo examine districtæ ultioni subjaceat. Cunctis autem eidem loco justa servantibus sit pax Domini nostri Jesu Christi, quatinus et hic fructum bonæ actionis percipiant, et apud districtum judicem præmia æternæ pacis inveniant, Amen. Ego Paschalis Catholicæ Ecclesiæ Episc. Datum Anagniæ per manum Joannis S.R.E. Diaconi Cardinalis ac Bibliothecarii, VII. Idus Novembris Indict. VIII. Incarnationis Dominicæ anno M. C. XIV. Pontificatus autem Domini Paschalis secundi Papæ XVI.]